***Pan*** er en norsk stumfilm fra 1922, regissert av Harald Schwenzen. Den var den første av fire filmatiseringer av romanen *Pan* av nobelprisvinneren i litteratur i 1920, Knut Hamsun og én av de første skandinaviske adapsjonene av et Hamsun-verk (kun forbigått av *Markens grøde* fra 1921).

Hovedpersonen *Thomas Glahn* er jeger, løytnant og et naturmenneske som har bosatt seg i en liten hytte ved kysten i Nordland. Der møter han Edvarda, som kommer fra en litt finere familie, og som faller for ham.

Den ble innspilt i Melbu i Vesterålen og i Algerie (til erstatning for de indiske stedene i romanen). I Norge ble den filmet av Johan Ankerstjerne og i Algerie av Thorleif Tønsberg.

Ifølge forfatter Donald Dewey var filmversjonen av *Pan* populær hos det norske publikumet, men da Hamsun selv ble spurt om sin reaksjon, kommenterte han bare *«Jeg forstår ikke filmer og jeg ligger til sengs med influensa»* og la på telefonrøret.

Michael Wilmington i *Chicago Tribune* beskriver den som *«en fin film og en virkelig oppdagelse»*.

Romanen er også filmatisert senere, se *Pan (1937)*, *Pan (1962)* og *Pan (1995)*.

Handling
--------

Den unge løytnanten *Thomas Glahn* oppholder seg en sommer i Nordland. Den eiendommelige og stemningsfulle naturen gjør et overveldigende inntrykk på ham. Han er bundet til skogen og ensomheten. *Glahn* streifer omkring med sin hund *Æsop* som eneste ledsager. På en tur møter han handelsmannen *Mack* og hans datter *Edvarda*. Senere treffer løytnanten henne igjen og opplever en hektisk tid sammen med henne. Det hele varer ikke lenge før den forunderlige og impulsive *Edvarda* er nær ved å drive Thomas til vanvidd. Når *Edvarda* forlater ham søker han trøst hos smedens hustru *Eva*, som også *Mack* har et godt øye til. Av sjalusi arrangerer *Mack* ei ulykke og *Eva* omkommer. *Glahn* reiser til byen, hvor han kaster seg ut i ett vilt liv fylt av alkohol og skandaler. Han søker också avskjed fra det militære.

Årene går og *Glahn* er på jakttur sammen med en kamerat. Minnet av *Edvarda* forfølger ham fremdeles og han ser ingen annen utvei enn å dø. Han ber jaktkameraten om å *«skyte feil»* og sette en kule i strupen på ham. Til slutt får *Glahn* sitt ønske oppfylt når kameraten en dag skyter ham i hjel.

Rolleliste
----------

* Hjalmar Fries - *Thomas Glahn*
* Hans Bille - *Mack*
* Gerd Egede-Nissen - *Edvarda*
* Rolf Christensen - *Doktoren*
* Lillebil Ibsen - *Eva*
* Harald Schwenzen - *Glahns jaktkamerat* (ikke kreditert)

Referanser
----------

1. ↑  Lund, Arne:, *Knut Hamsun at the movies in transnational contexts*, *Nordlit*, vol. 25, pp. 42-43.
2. ↑  *Pan* i Norsk filmografi
3. ↑  Dewey, Donald:, *Edging Out of Darkness. Norway’s Long Struggle to Establish a Thriving Film Industry* Arkivert 7. mai 2012 hos Wayback Machine. *Scandinavian Review* (The American-Scandinavian Foundation), Autumn 2010, s. 18, 30.
4. ↑  Wilmington, Michael: *Knut Who? Hamsun Retrospective Shows Talents of Norwegian Novelist* i Chicago Tribune, 21. februar 199}

Eksterne lenker
---------------

* (en) *Pan* på Internet Movie Database Rediger på Wikidata

* (no) *Pan* i Nasjonalbibliotekets filmografi Rediger på Wikidata

* (no) *Pan* hos Filmfront Rediger på Wikidata

* (da) *Pan* i Danmark Nationale Filminstitut Rediger på Wikidata

* (en) *Pan* på Silent Era Rediger på Wikidata